**Cieľ 11 Agendy 2030 a udržateľný rozvoj miest**

V oblasti mestského rozvoja je dôležitý cieľ 11 Agendy 2030, podľa ktorého majú byť mestá a ľudské sídla inkluzívne, bezpečné, odolné a udržateľné. Cieľ 11 je rozpracovaný do nasledovných čiastkových cieľov:

* Do roku 2030 zabezpečiť pre všetkých prístup k primeranému, bezpečnému a cenovo dostupnému bývaniu a základným službám a vylepšiť zanedbané chudobné sídliska.
* Do roku 2030 poskytnúť prístup k bezpečným, cenovo dostupným, prístupným a udržateľným dopravným systémom pre všetkých, zlepšiť bezpečnosť na cestách, obzvlášť rozširovaním verejnej dopravy, s osobitnou pozornosťou venovanou potrebám ľudí v zraniteľných situáciách, žien, detí, osôb s postihnutím a starších osôb.
* Do roku 2030 zvýšiť inkluzívnu a udržateľnú urbanizáciu a kapacitu pre participatívne, integrované a udržateľné plánovanie a manažovanie ľudských sídel vo všetkých krajinách.
* Posilniť snahy chrániť a ochraňovať kultúrne a prírodné dedičstvo sveta.
* Do roku 2030 podstatne znížiť počet úmrtí a počet zasiahnutých ľudí a podstatne znížiť priame ekonomické straty vzhľadom na globálny hrubý domáci produkt, spôsobené katastrofami, vrátane katastrof súvisiacich s vodným živlom, so zameraním na ochranu chudobných a ľudí v zraniteľných situáciách.
* Do roku 2030 znížiť negatívny environmentálny dopad miest v prepočte na jedného obyvateľa, a to aj prostredníctvom osobitnej pozornosti venovanej kvalite vzduchu a odpadovému hospodárstvu komunálneho a iného odpadu.
* Do roku 2030 zabezpečiť univerzálny prístup k bezpečným, inkluzívnym a dostupným zeleným a verejným priestorom, predovšetkým pre ženy a deti, staršie osoby a osoby s postihnutím.
* Podporovať pozitívne ekonomické, sociálne a environmentálne prepojenia medzi mestskými, prímestskými a vidieckymi oblasťami posilňovaním plánovania národného a regionálneho rozvoja.
* Do roku 2020 podstatne zvýšiť počet miest a ľudských sídiel, ktoré prijali a  implementovali integrované politiky a plány smerom k inklúzii, efektívnemu využívaniu zdrojov, zmierňovaniu a adaptácii na nepriaznivé dôsledky zmeny klímy, odolnosti voči prírodným katastrofám, a vypracovať a implementovať, v súlade s Rámcom pre znižovanie rizika katastrof zo Sendai 2015 – 2030, systematické manažovanie rizika katastrof na všetkých úrovniach.
* Podporovať najmenej rozvinuté krajiny, a to aj prostredníctvom finančnej a technickej pomoci, pri budovaní udržateľných a odolných budov s použitím miestnych materiálov.

Na dosiahnutie týchto cieľov v slovenských podmienkach je základným determinantom integrovaný prístup k udržateľnému a zodpovednému mestskému rozvoju. Je ho možné zhrnúť do štyroch vzájomne prepojených a ovplyvňujúcich sa oblastí. Konkrétne ide o oblasť ekonomického, sociálneho, environmentálneho a kultúrneho rozvoja s dôrazom na kvalitu životného prostredia miest a ich funkčných území. Pri plánovaní a realizácii aktivít je dôležité harmonicky uskutočňovať zámery zo všetkých oblastí, využívať možné synergie jednotlivých aktivít. V mestskom rozvoji významnú úlohu zohráva oblasť kultúry. Kultúra je nadstavbová spoločenská hodnota, ktorá môže prispieť k budovaniu spoločnosti založenej na poznatkoch, ale najmä spoločne s jednotlivými kultúrnymi odvetviami patrí medzi najdynamickejšie sa rozvíjajúce sektory ekonomiky

Nižšie uvedený zoznam predstavuje iba indikatívny a nie absolútny prehľad činností aktérov mestského rozvoja, ktoré môžu viesť k udržateľnému a zodpovednému rozvoju:

1. Ekonomický rozvoj
	1. podpora malých a stredných podnikov a startupov, ako aj malých podnikateľov a samostatne zárobkovo činných osôb prostredníctvom efektívnejšieho využívania existujúcich nástrojov
	2. posilňovanie vedy, výskumu, vývoja a inovácií
	3. podpora inovácií a transferu technológií
	4. podpora spolupráce verejného, akademického a súkromného sektora
	5. investičná príprava dostupného územia, zodpovedné územné plánovanie a využívanie dostupných priestorových možností bez nadmerného zaberania územia mimo intravilánu mesta
	6. podpora vytvárania prestupných miest verejnej dopravy, nadväznosti jednotlivých druhov dopravy s cieľom zníženia počtu osobných motorových dopravných prostriedkov dochádzajúcich do mesta prostredníctvom siete záchytných parkovísk mimo jadrovej zóny mesta, riešenie parkovacích politík
	7. kvalitné vzdelávanie a väzba na zvyšovanie kvality pracovnej sily s dôrazom na reálne potreby pracovného trhu
	8. zlepšenie podmienok pre využívanie potenciálu mestskej oblasti v podpore cestovného ruchu, ako aj kultúrnych, športových a zábavných podujatí
	9. podpora dostupnosti a zvýšenia kvality vysokorýchlostných elektronických komunikačných sietí
2. Sociálny rozvoj
	1. cielenejšie zameranie opatrení na znižovanie nezamestnanosti, prioritne dlhodobej nezamestnanosti systematickou podporou znovuzískania pracovných návykov
	2. príprava pracovnej sily s cieľom kvalitnej adaptácie na činnosti súvisiace s uplatňovaním znalostnej ekonomiky
	3. zlepšenie existujúcich kapacít pre vzdelávanie, s dôrazom na zvýšenie vzdelávacej infraštruktúry
	4. zvýšenie dôrazu na lepšiu dostupnosť verejných priestorov pre obyvateľov so zníženou schopnosťou pohybu ako aj so zohľadnením predpokladaného demografického vývoja a starnutia obyvateľstva, príprava kapacít v oblasti bývania a sociálnych služieb pre dotknuté skupiny obyvateľstva
	5. zabezpečovanie cenovo dostupného bývania a rozvoj nájomného bývania
	6. rozvoj komunít a budovanie komunitných služieb
	7. pôsobenie v oblasti prevencie sociálno-patologických javov v spoločnosti
	8. cielené budovanie a úprava infraštruktúry pre zvýšenie bezpečnosti obyvateľov
3. Environmentálny rozvoj a kvalita životného prostredia
	1. ochrana ovzdušia, vody, ako aj ďalších prírodných zdrojov na svojom území
	2. udržateľné hospodárenie s vodou
	3. zvyšovanie podielu vegetácie a vodných prvkov v sídlach
	4. kvalitné plánovanie s cieľom minimalizácie negatívnych vplyvov spôsobených hlukom, podpora ekologicky a energeticky menej náročných druhov dopravy, budovanie koridorov verejnej dopravy, prioritne verejnej koľajovej dopravy
	5. obnova verejnej zelene, budovanie novej zelenej infraštruktúry, parkov, oddychových zón a pod.
	6. skvalitnenie existujúcich systémov odpadového hospodárstva a nakladania s odpadmi
	7. podpora využívania obnoviteľných zdrojov energie, znižovanie energetickej náročnosti
	8. zvyšovanie schopnosti vysporiadania sa s extrémnymi situáciami - opatrenia voči prírodným katastrofám, prioritne protipovodňové opatrenia s cieľom predchádzania krízovým situáciám
	9. obnova zanedbaných území miest, bývalých priemyselných a iných areálov, ktorých priestor nie je využívaný na pôvodný účel
	10. zvyšovanie kvality obytného prostredia v zónach s prevažujúcou funkciou bývania so zohľadnením reálnych obslužných potrieb bývajúceho obyvateľstva
	11. pri rozvoji miest za ich súčasnými hranicami zastavaného územia dôslednejšie chrániť poľnohospodársku pôdu a lesné pozemky
4. Prínos kultúry k mestskému a regionálnemu rozvoju a kvalite života
5. aktívne a cielené zapájanie kultúry do mestského a regionálneho rozvoja
6. rozvíjanie a v čo najväčšom rozsahu zapájanie typických oblastí kultúry ako: kultúrne dedičstvo, kultúrna infraštruktúra (t.j. galérie, múzeá, knižnice, pamäťové inštitúcie, kultúrne domy), organizácia kultúrnych podujatí, ale aj médiá a zábava
7. podpora dlhodobejšieho a strategického prístupu k rozvoju kultúry na miestnej a regionálnej úrovni, s využitím poznatkov a skúseností takých operátorov, ktorí majú porozumenie pre miestne potreby, dynamiku miestnych komunít a dlhodobé dopady kultúrnych aktivít
8. zapájanie kultúry do stratégií integrovaného rozvoja, využívanie partnerstiev medzi orgánmi verejnej správy, kultúrnymi organizáciami, relevantnými podnikateľskými záujmami a  predstaviteľmi občianskej spoločnosti.
9. zlepšenie starostlivosti v oblasti ochrany, obnovy, údržby a využívania historických pamiatok a území s kultúrnymi hodnotami, vrátane ich sprístupňovania a interpretácie
10. pravidelné hodnotenie analýz prínosov, ktoré zásahy čerpajúce z kultúry predstavujú pre rozvoj kreatívnych oblastí, vedomostnú ekonomiku a inovácie, tvorbu pracovných miest a sociálnu kohéziu
11. podpora kultúrnej rôznorodosti a medzikultúrneho dialógu a  zvyšovanie dostupnosti umenia ako osobitého prostriedku celoživotného rozvíjania a kultivovania osobnosti s dôrazom na mladú, ale aj seniorskú generáciu (bezplatné dni pre deti, študentov a dôchodcov).